Lectio Divina

*fuq il-Vanġelu tal-Ħadd*

**3 Ħadd tar-Randan**

Sena B

Ġw 2:13-25

It-tempju hu post fundamentali fir-rakkont ta’ *Ġw*: mhemmx kapitlu li fih ma nsibux riferiment għal Ġerusalemm u għat-tempju. Barra minn hekk it-tkeċċija tal-bejjiegħa u l-purifikazzjoni tat-Tempju huwa wieħed mill-għemil l-iktar importanti ta’ Ġesù, tant li dan hu rrakkuntat fil-vanġeli kollha: is-Sinottiċi jqiegħdu l-ġrajja fl-aħħar, ftit jiem qabel il-passjoni, u hija waħda mir-raġunijiet għalfejn Ġesù jingħata l-mewt; fi *Ġw* dan ir-rakkont jitqiegħed fil-bidu tal-attività ta’ Ġesù u flimkien ma’ ta’ qablu (it-tieġ ta’ Kana) huwa ċavetta biex il-qarrej jifhem aħjar l-identità ta’ Ġesù u l-missjoni messjaniku tiegħu.

**v. 13-15: Kien qorob l-Għid tal-Lhud, u Ġesù tela’ Ġerusalemm. Fit-tempju sab min qiegħed ibigħ barrin, nagħaġ u ħamiem, u min kien bilqiegħda jsarraf il-flus. Għamel sawt mill-ħbula, u keċċiehom ilkoll ’il barra mit-tempju, bin-nagħaġ u l-barrin tagħhom; xerred il-flus ta’ dawk li kienu jsarrfu, u qalbilhom l-imwejjed.**

Ġesù jibqa milqut mill-attività kummerċjali tal-bejjiegħa tal-annimali u s-sarrafa li kien hemm fit-tempju: bħal donnu ma kienx qed jistenna dan kollu (l-użu tal-verb εὑρίσκω bid-dativ jindika meta xi ħadd jiltaqa’ ma xi ħaġa b’kumbinazzjoni, bla mistenni). Ġesù jitla’ fid-dar tal-Missier imma jsib dan kollu, u jibda jaġixxi b’mod vjolenti: ikeċċi bis-sawt (ἐκβάλλω, l-istess verb tat-tkeċċija tax-Xitan); ixerred (ἐκχέω, verb li jintuża wkoll għat-tixrid tad-demm); jaqleb (ἀνατρέπω, juri l-azzjoni ta’ xi ħadd sovversiv).

**v. 16: U lill-bejjiegħa tal-ħamiem qalilhom: “Warrbu dawn minn hawn, u dar Missieri tagħmluhiex dar tan-negozju!”**

Mid-dehra l-bejjiegħa tal-ħamiem ma jitilqux ’il barra mill-ewwel, xħin Ġesù jkun qed ikeċċi bis-sawt u għalhekk jerġa jordnalhom bil-fomm. It-tempju huwa “dar Missieri”, ir-raġuni il-għala Ġesù jżur it-Tempju u l-motivazzjoni tal-għemil vjolenti tiegħu. Ġesù għandu għarfien sħiħ li hu Iben (u li jkompli joħroġ ċar fi *Ġw*) u jirrabja meta ssir xi offiża lill-Missier. Ir-rabja diżinteressata u riskjuża toħroġ għad-dawl ir-relazzjoni mal-Missier. Ġesù ma jsibx reżistenza għall-għemil tiegħu, għalkemm x’aktarx dawk milquta minn din it-tkeċċija imorru jirraportaw lill-awtorijitajiet Lhud.

**v. 17: Id-dixxipli ftakru f’dak li kien hemm miktub fl-Iskrittura, “Il-ħeġġa għal darek fnietni.”**

Il-dixxipli jifhmu l-periklu ta’ dan l-għemil għal Ġesù. Ir-riferiment għal *Salm* 69 li jiġi kkwotat (v. 10) juri lil xi ħadd li jsir oġġett ta’ tagħjir u mibgħeda minħabba fil-Mulej u jiġi interpretat f’sens messjaniku mill-Insara. Il-verb tifni (κατεσθίω, li tiġi mikul, ikkunsmat) f’dan is-sens ifisser ukoll “li titlef ħajtek”. *Ġw* idawwar dan il-verb fil-futur: “Il-ħeġġa għal darek *se tifnini*”. Dan kollu se jagħti bidu għall-ostilità kontra Ġesù.

**v. 18-19: Imbagħad il-Lhud qabdu u qalulu: “X’sinjal se turina li inti tista’ tagħmel dan?” Ġesù weġibhom: “Ħottu dan it-tempju, u fi tlitt ijiem nerġa’ ntellgħu.”**

Jitfaċċaw il-Lhud, dawk li jieħdu ħsieb it-tempju: jitolbu spjegazzjoni mingħand Ġesù u “sinjal” li jiġġustifika l-mod kif qed iġib ruħu. Ġesù jiġi mitlub juri l-awtorizzazzjoni mingħand Alla, xi miraklu li jilleġittimah. Ġesù jaċċetta din it-talba, imma jagħti “sinjal” bi frażi enigmatika: jagħti x’jifhem li qed jirreferi għall-binja tal-ġebel (“dan it-tempju”, τοῦτον) imma fil-fatt qed jirreferi għall-ġrajja tiegħu; il-verb ἐγείρω (inqajjem) jintuża meta Ġesù jqajjem lill-morda u jreġġa lura lill-mejtin għall-ħajja tal-art kif ukoll fil-qawmien ta’ Ġesù nnifsu.

**v. 20-21: Għalhekk il-Lhud qalulu: “Dan it-tempju ħa sitta u erbgħin sena biex inbena, u int se ttellgħu fi tlitt ijiem?” Iżda hu tkellem fuq it-tempju tal-ġisem tiegħu.**

*Ġw* jindika l-qabża mit-tempju tal-istorja tal-poplu Lhudi, b’indikazzjoni storika preċiża (46 jista’ jkun riferiment għall-bidu tal-bini tat-tempju) għal tempju ġdid. “Ġesù jsir il-‘post’ tal-qima lil Alla, id-‘dar ta’ Alla’, miegħu u fih jibda ż-żmien tal-adorazzjoni ta’ Alla fl-ispirtu u l-verità” (R. Schnackenburg). Anki l-komunità tad-dixxipli tiegħu, il-Knisja, trid tinbena fuq il-ġisem igglorifikat tiegħu.

**v. 22: Meta mbagħad qam mill-imwiet, id-dixxipli tiegħu ftakru f’dan li kien qal, u emmnu fl-Iskrittura u fil-kliem li kien qal Ġesù.**

Mhux biss l-awtoritajiet Lhud ma fehmux il-kliem ta’ Ġesù, imma lanqas id-dixxipli tiegħu: madankollu, minflok iwaqqghuh għaż-żufjett, dawn jibqgħu jiftakru kliemu u jinfetħu għall-possibilità li jifhmuh iktar tard. Fid-dawl tal-qawmien huma jifhmu l-Iskrittura (x’aktarx il-vers tas-*Salm* 69 ikkutat qabel) u kif din issib il-milja tagħha f’Ġesù, u wkoll il-*loghion* tiegħu dwar it-tempju tal-ġisem tiegħu. Dan juri komunità li baqgħet timmedita l-“kliem”: mill-memorja (μιμνήσκο) għall-fidi (πιστεύω).

**v. 23-25: Waqt li kien Ġerusalemm għall-festa tal-Għid, kien hemm ħafna li emmnu f’ismu billi raw is-sinjali li kien jagħmel. Imma Ġesù, min-naħa tiegħu, ma kienx jafda fihom, għax hu kien jaf lil kulħadd u ma kellux bżonn min jagħtih xhieda fuq il-bniedem, għax hu stess kien jaf x’hemm fil-bniedem.**

*Ġw* jikkummenta fuq l-ewwel sinjali ta’ tensjoni: min-naħa l-popolarità ta’ Ġesù minħabba l-mirakli li għamel, min-naħa l-oħra l-ewwel suspetti u sinjali allarmanti frott dak li kien ġara fit-Tempju. Din is-sitwazzjoni toħroġ għad-dawl is-superjorità ta’ Ġesù fuq kull bniedem; nerġgħu nsibu riferment għax-xhieda (μαρτυρέω, tixhed), tema ewlenija fi *Ġw*: Ġesù m’għandu bżonn ebda xhieda fuq il-bniedem peress li jaqra direttament l-interjorità ta’ kulħadd, filwaqt li ix-xhieda għal Ġesù hija meħtieġa għall-bniedem.